钦定古今图书集成/明伦汇编/氏族典/第090卷 > 《廖用贤尚友录》 > 乌震
## 钦定古今图书集成/明伦汇编/氏族典/第090卷 > 《廖用贤尚友录》 > 乌震

按《五代史乌震传》：“震，冀州信都人也。少事赵王王镕
为军卒，稍以功迁裨校，隶符习军。从庄宗于河上，而
镕为张文礼所弑。震从习讨文礼，而家在赵。文礼执
震母妻及子十馀人以招震，震不顾，文礼乃皆断其
手鼻，纵至习军，震一恸而止。晋军攻破镇州，震以功
拜刺史，历深、赵二州。震为人纯质好学，通《左氏春秋》”，
喜作诗，善书。及为刺史，以廉平为政有声。迁冀州刺
史，兼北面水陆转运使。明宗闻其名，擢拜河北道副
招讨使，领宁国军节度使，代房知温戍于卢台。军始
至，而戍兵龙晊等作乱，见杀。赠太师。